ಮತ ಚಲಾಯಿಸಿದ 3.22 ಲಕ್ಷ ಮಂದಿ ದಾವಣಗೆರೆ: ಜಿಲ್ಲೆಯ ದಾವಣಗೆರೆ, ಜಗಳೂರು ಮತ್ತು ಹೊನ್ನಾಳಿ ತಾಲ್ಲೂಕುಗಳ 88 ಗ್ರಾಮ ಪಂಚಾಯಿತಿಗಳಿಗೆ 3,76,134 ಮತದಾರರಲ್ಲಿ ಮಂಗಳವಾರ 3,22,299 ಮಂದಿ ಮತ ಚಲಾಯಿಸಿದ್ದಾರೆ. ಪುರುಷರು 1,64,995 ಶೇ 87.31, ಮಹಿಳೆಯರು 1,57,304 ಶೇ 84.5 ಮತದಾನ ಮಾಡಿದ್ದಾರೆ. ಒಟ್ಟಾರೆ ಶೇ 85.92ರಷ್ಟು ಮತದಾನವಾಗಿದೆ. ಮರು ಮತದಾನಕ್ಕೆ ಮನವಿ: ತಾಲ್ಲೂಕಿನ ಬಾಡ ಗ್ರಾಮ ಪಂಚಾಯಿತಿ ವ್ಯಾಪ್ತಿಯ ಒಂಟಿಹಾಳ್ ಗ್ರಾಮದಲ್ಲಿ ಗೊಂದಲದಿಂದಾಗಿ ಹೆಚ್ಚಿನವರು ಮತ ಚಲಾಯಿಸಿಲ್ಲ. ಹಾಗಾಗಿ ಮರು ಮತದಾನ ನಡೆಸಬೇಕು ಎಂದು ಗ್ರಾಮಸ್ಥರು ಅಪರ ಜಿಲ್ಲಾಧಿಕಾರಿ ಮೂಲಕ ಜಿಲ್ಲಾಧಿಕಾರಿಗೆ ಮನವಿ ಸಲ್ಲಿಸಿದರು. ವಿಠಲಾಪುರ ಗ್ರಾಮದಲ್ಲಿ ಮತಗಟ್ಟೆಇತ್ತು. ಒಂಟಿಹಾಳ್ ಗ್ರಾಮಸ್ಥರು ಅಲ್ಲಿಗೆ ತೆರಳಿ ಮತ ಹಾಕುವ ವ್ಯವಸ್ಥೆ ಮಾಡಲಾಗಿತ್ತು. ಆದರೆ, ಅಲ್ಲಿ ಮತದಾರರ ಮತಪಟ್ಟಿಯನ್ನೇ ಕೊಡದ ಕಾರಣ ಗೊಂದಲ ಸೃಷ್ಟಿಯಾಗಿತ್ತು. ಮತಪಟ್ಟಿ ತರುವ ವೇಳೆಗಾಗಲೇ ತಡವಾಗಿದ್ದರಿಂದ ವೃದ್ಧರು, ಮಹಿಳೆಯರು, ಅಂಗವಿಕಲರು ಕಾದು, ಬೇಸರಗೊಂಡು ಮತಹಾಕಲು ನಿರಾಕರಿಸಿ ಅಲ್ಲಿಂದ ವಾಪಸಾದರು. ಒಂಟಿಹಾಳ್ ಗ್ರಾಮದಲ್ಲಿ 242 ಮತದಾರರಿದ್ದು, ಚುನಾವಣಾಧಿಕಾರಿಗಳು ನೀಡಿದ ಮತಪಟ್ಟಿಯಲ್ಲಿ ಕೇವಲ 170 ಜನರ ಹೆಸರಿತ್ತು. ಇದರಲ್ಲಿ 130 ಜನರು ಮಾತ್ರ ಮತ ಚಲಾಯಿಸಿದ್ದಾರೆ. ಈ ಹಿಂದಿನಿಂದಲೂ ಪ್ರತ್ಯೇಕ ಮತಗಟ್ಟೆ ಮತ್ತು ವಾರ್ಡ್ ನೀಡುವಂತೆ ಮನವಿ ಮಾಡಿದರೂ ಪ್ರಯೋಜನವಾಗಿಲ್ಲ ಎಂದು ಮನವಿಯಲ್ಲಿ ತಿಳಿಸಲಾಗಿದೆ.